**Smjernice za pisanje motivacijskog pisma**

Motivacijsko pismo nije samo obvezni dio prijave za Erasmus+ mobilnost – to je prilika da vlastitim riječima pokažeš tko si, što te pokreće, čega se možda bojiš i zašto želiš ovu priliku. Takva se pisma često pišu i kasnije u životu – kod prijave za posao, fakultet, stipendiju, volontiranje ili razmjenu. Zato je ovo i dobra prilika da naučiš kako se iskreno i zrelo predstaviti, bez uljepšavanja i bez straha.

Ne moraš biti “najbolji” da bi bio dobar kandidat – važnije je da pokažeš trud, napredak, želju i hrabrost da ideš dalje.

Pismo može biti duljine do jedne stranice, pisano jednostavno, razumljivo i iskreno.

U motivacijskom pismu, u prvom dijelu napišite što vas posebno zanima iz STEM područja kao što su matematika, fizika ili informatika. Opišite svoj interes za te predmete, navedite imate li neki hobi, projekt, natjecanje ili iskustvo vezano uz STEM, te objasnite zašto vam je to područje važno i kako ga vidite u svojoj budućnosti. Ako imate poteškoća ili strahova, napišite i to i obrazložite zašto i što želite postići sudjelovanjem u mobilnosti.

U drugom dijelu svog pisma jasno izrazite što očekujete naučiti i doživjeti tijekom mobilnosti. Pokušajte biti što precizniji: možete opisati kakva znanja želite steći, vještine koje želite razviti ili iskustva koja biste voljeli doživjeti – na primjer, rad u timu, upoznavanje s novim tehnologijama ili sudjelovanje na radionicama. Objasnite i zašto su vam ti ciljevi važni i kako će vam pomoći u daljnjem obrazovanju ili karijeri.

U trećem dijelu motivacijskog pisma predložite na koje načine ćete po povratku iz mobilnosti svoje novo stečeno znanje i iskustvo podijeliti s drugima. Primjerice, održati prezentaciju za razred, napraviti plakat, video, napisati članak, organizirati radionicu ili prenijeti ključne informacije u školskom listu…. Svakako objasnite zašto ste izabrali baš taj način i što želite time postići – na primjer, potaknuti i druge učenike na sudjelovanje ili približiti STEM svima u školi.

Pišite jasno, osobno i iskreno – sve što navedete najbolje je popratiti konkretnim primjerima, motivacijom i željom za napredovanjem.

**Grafički izgled vašeg pisma**

**Font:** Times New Roman, veličina 12, prored 1,5

**Struktura**: uvod, popis tvojih vještina i sposobnosti, zaključak

Naslovite pismo kao 'Motivacijsko pismo' i krenite s obraćanjem 'Poštovani'.

**Napomena o autentičnosti motivacijskog pisma**

Motivacijsko pismo mora biti autentičan rad učenika, napisan vlastitim riječima.

Pisma koja su očito napisana uz pomoć umjetne inteligencije (npr. ChatGPT ili sličnih alata), prepisana od drugih učenika ili izrađena od strane trećih osoba neće se priznati u postupku vrednovanja i bodovanja.

Cilj motivacijskog pisma nije jezična savršenost, nego iskrenost, osobni uvid i sposobnost učenika da izrazi vlastite misli. Povjerenstvo vrednuje sadržaj, trud i osobni ton pisma, a ne stil ili tehničku točnost jezika.